Diari Oficial de la Generalitat Valenciana


Sumari del DOGV 9386, del 19-07-2022 (2022/6853)

RESOLUCIÓ de 13 de juliol de 2022, de la conselleria d'Educació, Cultura i Esport, per la qual es creen els Centres de Formació, Innovació i Recursos Educatius Específics Digital Docent i Centre d'Innovació Digital Avançat de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9386

Data del DOGV
:   19-07-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/6853


Data del document
:   13-07-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 13 de juliol de 2022, de la conselleria d'Educació, Cultura i Esport, per la qual es creen els Centres de Formació, Innovació i Recursos Educatius Específics Digital Docent i Centre d'Innovació Digital Avançat de la Comunitat Valenciana. [2022/6853]  
La Llei orgànica 3/2020, de 29 de desembre, d'Educació, modificada per la Llei orgànica 3/2020, de 29 de desembre, estableix en l'article 2.2 que els poders públics han de prestar una atenció prioritària al conjunt de factors que afavoreixen la qualitat de l'ensenyament i, especialment, la qualificació i formació del professorat, el seu treball en equip, la dotació de recursos educatius, la investigació, l'experimentació i la renovació educativa. En l'article 102 considera la formació permanent com un dret i una obligació del professorat així com una responsabilitat de les administracions educatives i dels centres docents i estableix orientacions sobre els continguts que s'han de contemplar en els programes de formació permanent del professorat. Així mateix en l'article 103 estableix que les administracions educatives han de planificar les activitats de formació del professorat de centres públics, han de garantir una oferta diversificada i gratuïta d'aquestes activitats i han d'establir les mesures oportunes per a afavorir la participació del professorat en aquests.  
El Decret 231/1997, de 2 de setembre, del Govern Valencià, pel qual es regula la creació, estructura i funcionament dels Centres de Formació, Innovació i Recursos Educatius de la Comunitat Valenciana (d'ara en avant, CEFIRE), estableix en l'article 2.1 la competència d'aquesta conselleria per a crear i suprimir CEFIRE de la Comunitat Valenciana, així com el desenvolupament de la seua estructura, organització i funcionament, i en l'article 2.2 la competència de regulació singular de les seues plantilles i òrgans de participació.  
 L'adequada atenció a les creixents necessitats de formació dels centres educatius no universitaris i dels professionals que en ells exerceixen la seua labor, requereix de la millora i de l'ampliació de l'actual xarxa CEFIRE establida en l'Ordre 64/2012, de 26 d'octubre, de la Conselleria d'Educació, Formació i Ocupació, per la qual es desenvolupa el Decret 231/1997, de 2 de setembre; en la Resolució de 5 d'agost de 2016, de la Conselleria d'Educació, Investigació, Cultura i Esport, per la qual es creen els Centres de Formació, Innovació i Recursos Educatius generals d'Elx, Gandia i Sagunt i els específics d'Educació Inclusiva, Educació Infantil, Plurilingüisme, Àmbit Científic, Tecnològic i Matemàtic, Àmbit Humanístic i Social, i Àmbit Artisticoexpressiu; i en la Resolució de 20 de febrer de 2019, de la Conselleria d'Educació, Investigació, Cultura i Esport, per la qual es crea el Centre de Formació, Innovació i Recursos Educatius d'Alcoi.   
  
L'increment en la demanda de formació digital per part del professorat, així com la necessitat creixent de millorar la seua competència digital, fa necessària l'ampliació de la xarxa de CEFIRE referida i, en conseqüència, la creació de dos nous: el CEFIRE Específic de Competència Digital Docent i el CEFIRE Específic Centre d'Innovació Digital Avançat de la Comunitat Valenciana (d'ara en avant, CIDA).  
  
El CEFIRE Específic de Competència Digital Docent permetrà atendre els reptes formatius derivats de la millora de la competència digital docent, la progressiva digitalització dels centres i la implantació i seguiment dels plans digitals i de les aules digitalitzades.  
El CIDA és el centre per a la digitalització de la Formació Professional els referents de la qual són la innovació aplicada, la investigació, l'impuls de la transformació econòmica i l'excel·lència en les competències del professorat de Formació Professional. Té com a objectiu fonamental la vigilància tecnològica, el desenvolupament de noves metodologies d'aprenentatge, la investigació i innovació aplicada i la transferència dels resultats dels projectes d'I+D+I, referenciat a tots els centres educatius que imparteixen Formació Professional a la Comunitat Valenciana, amb la intenció última d'aportar a la societat professionals altament qualificats.  
Per tot el que s'ha exposat anteriorment, fent ús de l'autorització conferida per la disposició final del Decret 231/1997, vista la proposta de la Secretaria Autonòmica d'Educació i Investigació de data 14 de gener de 2019, i en virtut de les facultats que em confereix l'article 28, apartat e de la Llei 5/1983, de 30 de desembre, del Consell, resolc:  
  
  
Primer. Objecte  
Ampliar la xarxa de centres de formació establida en l'Ordre 64/2012, de 26 d'octubre, de la Conselleria d'Educació, Formació i Ocupació, en la Resolució de 5 d'agost de 2016 per la qual es creen nous CEFIRE, i en la Resolució de 20 de febrer de 2019, de la Conselleria d'Educació, Investigació, Cultura i Esport, per la qual es crea el CEFIRE d'Alcoi amb la creació de:  
1. El CEFIRE Específic de Competència Digital Docent amb seu a València. La Secretaria Autonòmica d'Educació i Formació Professional definirà l'àmbit d'actuació i l'estructura d'aquest CEFIRE.  
2. El CEFIRE Específic Centre d'Innovació Digital Avançat de la Comunitat Valenciana (CIDA) amb seu a Alacant. La Secretaria Autonòmica d'Educació i Formació Professional definirà l'àmbit d'actuació i l'estructura d'aquest CEFIRE.  
  
Segon. Eficàcia  
Aquesta resolució produirà efectes en el moment que la secretària Autonòmica d'Educació i Formació Professional establisca la data en la qual entrarà en vigor la nova distribució d'àmbits d'actuació, a l'efecte d'assessorament i formació.  
  
Contra la present resolució, que posa fi a la via administrativa, de conformitat amb el que s'estableix en els articles 112.1, 123 i 124 de la Llei 39/2015, d'1 octubre, del Procediment Administratiu Comú de les Administracions Públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, el present acte podrà ser recorregut potestativament en reposició o bé caldrà plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició haurà d'interposar-se davant aquesta conselleria en el termini d'un mes a comptar des de l'endemà de la seua publicació.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.  
  
València, 13 de juliol de 2022.- La consellera d'Educació, Cultura i Esport: Raquel Tamarit Iranzo.